
Text rozhodnutia
Súd: Krajský súd Prešov Spisová značka: 5S/5/2016 Identifikačné číslo súdneho spisu: 8016200112 Dátum vydania rozhodnutia: 10. 05. 2017 Meno a priezvisko sudcu, VSÚ: JUDr. Eva Sláviková ECLI: ECLI:SK:KSPO:2017:8016200112.4 Opravné uznesenie Krajský súd v Prešove v právnej veci žalobcu U. C., bytom S., A. H. č. XXXX/X, právne zastúpeného Mgr. Paulínou Naništovou, advokátkou so sídlom Sládkovičova č. 8, Prešov, proti žalovanému Krajskému riaditeľstvu Policajného zboru v Prešove, Krajský dopravný inšpektorát, Pionierska ulica č. 33, Prešov, o preskúmanie zákonnosti postupu a rozhodnutia žalovaného č.p.: E.-PO-E zo dňa 15. decembra 2015 na základe správnej žaloby vo veci správneho trestania takto r o z h o d o l : O p r a v u j e výrokovú časť rozsudku Krajského súdu v Prešove č.k.: 5S/5/2016-38 zo dňa 23. novembra 2016 týkajúcu sa označenia čísla rozhodnutia Krajského riaditeľstva Policajného zboru v Prešove, Krajský dopravný inšpektorát č.p.: E.-PO-E zo dňa 15. decembra 2015. Výroková časť rozsudku v tejto časti správne znie: „Zrušuje rozhodnutie Krajského riaditeľstva Policajného zboru v Prešove, Krajský dopravný inšpektorát č.p.: E.-PO-E zo dňa 15. decembra 2015...“ V ostatnej časti ostáva výrok rozsudku nezmenený. o d ô v o d n e n i e : Krajský súd v Prešove na základe správnej žaloby žalobcu vo veci správneho trestania rozhodol rozsudkom č.k. 5S 5/2016-38 zo dňa 23.11.2016, ktorým zrušil rozhodnutie Krajského riaditeľstva Policajného zboru v Prešove, Krajský dopravný inšpektorát č.p.: E.-PO-E zo dňa 15. decembra 2015 v spojení s rozhodnutím Okresného riaditeľstva Policajného zboru v Prešove, Okresný dopravný inšpektorát č.p.: X.-PO-X zo dňa 8. septembra 2015 podľa § 191 ods. .1 písm. d/ a e/ Správneho súdneho poriadku. Žalobcovi priznal nárok na náhradu trov konania. Proti vyššie uvedenému rozsudku krajského súdu podal žalovaný kasačnú sťažnosť, v ktorej okrem iného poukázal na nesprávne označenie čísla napadnutého rozhodnutia žalovaného vo výrokovej časti rozsudku. Podľa § 143 zákona č. 162/2015 Z.z. Správny súdny poriadok (ďalej len „S.s.p.“), správny súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave vydá opravné uznesenie, ktoré doručí osobám uvedeným v § 142 ods. 1. Na základe námietky žalovaného uvedenej v kasačnej sťažnosti správny súd zistil, že pri písomnom vyhotovení rozsudku došlo k chybe v písaní a to pri označení čísla rozhodnutia žalovaného, ktoré bolo predmetom preskúmania a ktoré správny súd výrokom rozsudku zrušil. Vo výrokovej časti rozsudku bolo uvedené číslo č.p. E.-PO-E pričom správne má byť uvedené číslo č.p.: E.-PO-E čo je zrejmé aj zo záhlavia a odôvodnenia rozsudku. V danom prípade ide o takú chybu v písaní, ku ktorej došlo zjavným a okamžitým zlyhaním v mechanickej činnosti, za účasti ktorej došlo k vyhotoveniu rozsudku. Pretože podľa procesnej zásady vyjadrenej v ust. § 138 S.s.p. len čo správny súd vyhlási rozsudok, je ním viazaný, bolo potrebné vyššie uvedený nedostatok, chybu v písaní odstrániť. Poučenie: Proti tomuto opravnému uzneseniu je prípustná kasačná sťažnosť v lehote 30 dní od doručenia rozhodnutia krajského súdu, ktorú je potrebné podať na Krajský súd v Prešove (§ 443 ods. 2 písm. a/ v spojení s § 444 ods. 1 S.s.p.). V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len sťažnostné body), návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti (§ 445 ods. 1, 2 S.s.p.) Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie II. stupňa, ide o konanie o správnej žalobe podľa § 6 ods. 2 písm. c) a d), je žalovaným Centrum právnej pomoci (§ 449 ods. 1,2 S.s.p.).

